Dojo kun
Dojo kun, ehk dojo reeglistik toob välja karate treeningu peamise eesmärgi – enese arendamise. Karates ei ole esikohal pelgalt tehniliste oskuste õppimine, vaid esmatähtis on karate harrastaja vaimse ja füüsilise distsipliini poole pürgimine. Üksnes tõsise suhtumisega treeningusse ning dojo kun’i praktiseerimise läbi on võimalik võitluskunsti õppimisel edu saavutada.
Dojo kun’i valjuhäälne lugemine on Jaapanis karate treeningtunni lahutamatu osa. Peale iga treeningut on lühike aeg istuva meditatsiooni (mokuso) läbi viimiseks, mille järel loeb vanem õpilane (senpai) dojo kun’i reahaaval ette. Ülejäänud õpilased kordavad reegleid valju häälega tema järel.